ტიბესტი

ტიბესტი (ფრანგ. Tibesti, არაბ. تيبستي) — მთიანეთი ცენტრალურ საჰარაში, ჩადისა და ლიბიის ტერიტორიაზე. სიმაღლე 3445 მ-მდე (ვულკანი ემი-კუსი). აგებულია კრისტალური ფიქლებით, ლავებითა და ქვიშაქვებით. დანაწევრებულია დროებითი ნაკადების ღრმა ხეობებით. ნალექები — 100 მმ-ზე ნაკლები წელიწადში. მთისძირის გასწვრივ და ხეობებში 1200 მ სიმაღლემდე ხარობს ფინიკის პალმა, აკაცია და სხვა. 1600-1800 მ-მდე — აბზინდა და მარცვლეულები, უფრო ზევით — მთის ნახევარუდაბნოს მცენარეულობა. ლიტერატურა ქართული საბჭოთა ენციკლოპედია, ტ. 9, თბ., 1985. — გვ. 714.